
Tatabányaiak geotúrája a Balaton-felvidéken 
A Tatabányai Helyi Szervezet 2014. május 17-18-án több, mint 50 fővel Balaton-felvidéki Nemzeti Park és a Bakony-Balaton Geopark területén geotúrán vett részt. 
Első megállóhelyünk Bakonybélen, a Pannon Csillagdában volt. Ez a komplex csillagászati élményközpont a Balaton-felvidéki Nemzeti Park egészen fiatal létesítménye, 2012-ben került átadásra. A csillagászat történetét összefoglaló kiállításain többek között a távcsövek fejlődését, navigációs műszereket, Galilei és Newton munkásságát, az űrkutatás jelentős eseményeit, szkafandert, Mars űrszonda másolatot láthattunk. 
Megcsodálhattuk a Gibeon-meteorit egy 21,46 kg súlyú darabját is, mely a történelem előtti időben Namíbia területén hullott le. Ez a több tízezer évvel ezelőtt lehullott meteorit 90-92 %-ban vasból áll, nikkel tartalma pedig 7,7 %. A világ múzeumaiban és magánygyűjteményeiben látható több, mint ezer darabjának össztömege meghaladja  26 tonnát. 
Közben filmvetítésben is volt részünk. Az amerikai, Denveri Természettudományi Múzeum által készített összeállítás a fekete lyukakról, mint kozmikus „csúcsragadozókról” szólt. Ezek után bízunk benne, hogy a fekete lyukak „személyes megismerésére” a közeljövőben az emberiségnek nem lesz módja. 
Nem véletlen, hogy már átadása évében „Az év ökoturisztikai létesítménye 2012.” pályázaton első helyezést ért el a Pannon Csillagda.
A bakonybéli ebéd után az úrkúti Csárda-hegy 1953 óta védetté nyilvánított őskarsztját látogattuk meg. Ezt és a további helyszíneket már a Balaton-felvidéki Nemzeti Park igen lelkes és rendkívül képzett geotúra-vezetője, Sárdy Julianna ismertette meg velünk. A Csárda-hegy területén 1920–1930 között folyt mangánbányászat külszíni, kézi fejtéssel. A csákányos, vésős bányászat a feltárt és a következő generációk számára megőrzött páratlan karsztformákat nem károsította. Ilyen karsztos formákat csak Dél-Kínában vagy Kubában láthatunk. Az úrkúti mangánérc a tenger alatt 184 millió évvel ezelőtt képződött. A jura kor elején egy időre a tenger mélyén az oldott oxigén mennyisége lecsökkent, ezért a tengervíz oldatban tartotta a mangánt, majd a karsztos mélyedésekben összehordódtak, leülepedtek, így alakultak ki a mangántelepek.
Megtudtuk azt is, hogy a különleges látványon kívül az őskarszt nevezetessége a csárdahegyi mészkőben található a Rhynchonella urkutica alsó-triász korú szintjelző ősmaradvány mészváza is. 
Geotúránk következő helyszíne a Szentbékkállai Kőtenger volt. Ezek a sziklák a Pannon-tenger homokjából az utóvulkáni működés hévizeinek hatására cementálódtak, kovásodtak össze. A későbbi földtani korokban a homokkövek környezetét, a puhább részeket a szél elhordta, ezeket a köveket pedig esetenként bizarr formákra alakította. 
A Káli-medencében több helyen van ilyen „kőtenger”, ezek közül a szentbékkállai a legértékesebb geológiai különlegesség. Az egyik nevezetessége az „Ingó-kő”, melyet csoportunk több tagja sikerrel megmozgatott. 
A sok csodás élmény után a balatongyöröki Panoráma hotelban vacsora és wellness-program következett. Ezután csoporttársaink által hozott nemes nedűkből borverseny, majd bányásznótákkal közös énekóra zárta a napot.
Vasárnap reggeli után Tihany geológiai érdekességei következtek. A Kis-erdő- hegyről megtekinthettük a vulkáni működés következtében kialakult formákat, a Külső- és Belső-tavat. Geotúra-vezetőnk szemléletes előadásával visszarepített minket a vulkánok kitörésének, majd lecsendesülésének időszakaiba.  
Megtudtuk azt is, hogy a táj geológiai sokféleségét, a Tihanyi-félsziget Vulkáni Képződményeit az Európa Tanács 2003-ban Európa Diplomával helyezte védelme alá. 
Az esős időben zárt helyen folytathattuk a túrát. A Levendula Ház Látogatóközpont kiállításán megtekinthettük a vulkánok egykori világát, megszelídülésüket, a félsziget állatvilágát, a levendulatermesztést. Közben ugyanerről a „Megszelídült vulkánok földjén” című látványos rövidfilmet is megnézhettük.
Tihanyból Balatonfüredre vezetett a túra. Itt a 317 m magas Tamás-hegyre épített, három emeletes, fából készült Jókai-kilátóról szép kilátás nyílt Balatonfüredre, Tihanyra.
A szakmai program a kilátó közelében nyíló Lóczy-barlang megtekintésével zárult. A triász mészkőben kialakult barlang járatait valaha termálvíz oldotta ki.
A szakmai program Balatonfüreden délutáni ebéddel zárult.
Bársony László elnökünk a túra végén mindannyiunk nevében megköszönte ezt a nagyszerű, élményekben gazdag és kellemes hétvégét geotúra-vezetőnknek és az utat megszervező Németh László kollégánknak. 

